सूचना और प्रसारण मंत्रालय
रंगारंग उद्घाटन समारोह के साथ मुंबई अंतर्राष्ट्रीय फिल्म महोत्सव का शुभारंभ
डॉक्यूमेंट्री फिल्म निर्माता संजीत नार्वेकर को ‘डॉ. वी. शांताराम लाइफटाइम अचीवमेंट अवॉर्ड’ से सम्मानित किया गया
डॉक्यूमेंट्री, शॉर्ट फिक्शन और एनिमेशन फिल्मों  के लिए मुंबई अंतर्राष्ट्रीय फिल्म महोत्सव का 17वां संस्करण आज  मुंबई के नेहरू सेंटर, वर्ली में एक रंगारंग उद्घाटन समारोह के साथ शुरू हुआ।
केन्द्रीय वाणिज्य, उद्योग, उपभोक्ता मामले, खाद्य एवं सार्वजनिक वितरण और वस्त्र मंत्री श्री पीयूष गोयल ने सूचना और प्रसारण मंत्रालय के फिल्म प्रभाग द्वारा आयोजित सात दिवसीय फिल्म महोत्सव का उद्घाटन किया। फिल्म महोत्सव के निदेशक रवींद्र भाकर ने कहा कि इस फिल्म महोत्सव में व्यापक भागीदारी को बढ़ावा देने के लिए एमआईएफएफ 2022 को हाइब्रिड मोड में आयोजित किया गया है और https://miff.in पर पंजीकरण कराने वालों के लिए फिल्मों को ऑनलाइन देखना मुफ्त है।
बांग्लादेश की आजादी के 50 साल पूरे होने के उपलक्ष्य में इस साल बांग्लादेश को फिल्म महोत्सव का ‘कंट्री ऑफ फोकस’ चुना गया है। फिल्म समीक्षकों द्वारा प्रशंसित फिल्म ‘हसीना- ए डॉटर्स टेल’ सहित बांग्लादेश की 11 फिल्मों का एक विशेष पैकेज एमआईएफएफ 2022 में दिखाया जाएगा।
डॉक्यूमेंट्री फिल्म निर्माता और लेखक संजीत नार्वेकर को ‘डॉ. वी. शांताराम लाइफटाइम अचीवमेंट अवॉर्ड’
फिल्म महोत्सव के उद्घाटन समारोह में प्रतिष्ठित डॉ. वी. शांताराम लाइफटाइम अचीवमेंट अवॉर्ड अनुभवी डॉक्यूमेंट्री फिल्म निर्माता और लेखक संजीत नार्वेकर को उनके लेखन, विशेष रूप से फिल्म इतिहास और डॉक्यूमेंट्री फिल्म आंदोलन के माध्यम से फिल्मों में उनके योगदान के लिए प्रदान किया गया। संजीत नार्वेकर ने सिनेमा पर 20 से अधिक पुस्तकें लिखी और संपादित की हैं। इनमें ‘मराठी सिनेमा इन रेट्रोस्पेक्ट’ शामिल है, जिसने उन्हें राष्ट्रीय फिल्म पुरस्कारों में स्वर्ण कमल दिलाया। डॉ. वी. शांताराम लाइफटाइम अचीवमेंट अवॉर्ड में 10 लाख रुपये का नकद पुरस्कार, गोल्डन शंख और एक प्रशस्ति पत्र प्रदान किया जाता है। यह अवार्ड महान फिल्म निर्माता डॉ. वी. शांताराम की याद में स्थापित किया गया है, जो 1950 के दशक के दौरान मानद मुख्य फिल्म निर्माता के रूप में फिल्म डिवीजन के साथ बड़ी घनिष्ठता से जुड़े थे।
डॉक्यूमेंट्री- एक ऐसा माध्यम है जो संस्कृतियों और सीमाओं से पार जाता है: श्री अनुराग ठाकुर
केन्द्रीय सूचना एवं प्रसारण मंत्री श्री अनुराग ठाकुर ने अपने वीडियो संदेश में कहा, ‘‘डॉक्यूमेंट्री सिनेमा सबसे महत्वपूर्ण प्रभाव पैदा करता है। यह समाज में बदलाव के लिए न केवल शिक्षित, प्रेरित और प्रोत्साहित करता है, बल्कि एक ऐसे माध्यम के रूप में भी कार्य करता है जो संस्कृतियों और सीमाओं के पार भी जाता है।” श्री अनुराग ठाकुर ने यह भी बताया कि एमआईएफएफ पूरी दुनिया के डॉक्यूमेंट्री फिल्म निर्माताओं को एक ऐसा मंच प्रदान करता है जहां वे अपने विचारों का आदान-प्रदान करते हैं और डॉक्यूमेंट्री, लघु और एनिमेशन फिल्मों के सह-निर्माण और विपणन की संभावनाओं का भी पता लगाते हैं। उन्होंने कहा कि यह अवसर फिल्म निर्माताओं के दृष्टिकोण को विश्व सिनेमा के रू-ब-रू व्यापक बनाता है।
सूचना एवं प्रसारण राज्य मंत्री डॉ. एल. मुरुगन ने अपने संबोधन में भारतीय सिनेमा को वैश्विक रूप से बढ़ावा देने के लिए किए गए प्रयासों के बारे में जानकारी दी। उन्होंने यह भी कहा कि किस प्रकार भारत ने कान फिल्म समारोह में अपनी उपस्थिति दर्ज कराई है। उन्होंने यह भी कहा कि शौनक सेन की फिल्म ‘ऑल दैट ब्रीद्स’ ने सर्वश्रेष्ठ डॉक्यूमेंट्री का पुरस्कार जीतकर भारत को गौरवान्वित किया है। डॉ. मुरुगन ने यह भी कहा कि सरकार ने अंतर्राष्ट्रीय फिल्म निर्माताओं और विशेष रूप से फीचर फिल्मों, एनिमेशन फिल्मों, डॉक्यूमेंट्री फिल्मों और वेब-श्रृंखलाओं के सह-निर्माण के लिए प्रोत्साहन की घोषणा की है। उन्होंने गर्व के साथ कहा कि “एवीजीसी क्षेत्र का प्रचार शानदार तरीके से हो रहा है। डिजिटल इंडिया और स्टार्टअप इंडिया के लिए प्रधानमंत्री के आह्वान और कान फिल्म महोत्सव में भारतीय दल ने हमारी संस्कृति और लोकाचार का प्रदर्शन किया है।”
फिल्म महोत्सव के उद्घाटन समारोह में रेल, कोयला और खान राज्य मंत्री श्री रावसाहेब पाटिल दानवे; सामाजिक न्याय और अधिकारिता राज्य मंत्री श्री रामदास अठावले; पंचायती राज राज्य मंत्री श्री कपिल मोरेश्वर पाटिल; वित्त राज्य मंत्री डॉ. भागवत किशनराव कराड; तथा पुरस्कार विजेता फिल्म निर्माता शाजी करुण; सूचना एवं प्रसारण मंत्रालय में अपर सचिव सुश्री नीरजा शेखर; फिल्म निर्माता किरण शांताराम, फिल्म निर्माता राहुल रवैल, अभिनेता दलीप ताहिल तथा अन्य गणमान्य व्यक्ति उपस्थित थे।

|
|
संजीत नार्वेकर के लिए
#एमआईएफएफ 2022 डॉ. वी. शांताराम लाइफटाइम अचीवमेंट अवॉर्ड
और
जूरी प्रशस्ति पत्र
भारत के मुंबई अंतर्राष्ट्रीय फिल्म महोत्सव  के 17वें संस्करण में श्री संजीत नार्वेकर को डॉ. वी. शांताराम लाइफटाइम अचीवमेंट अवॉर्ड से सम्मानित किया जा रहा है। यह सम्मान उन्हें फिल्म क्षेत्र, विशेष रूप से फिल्म इतिहास और डॉक्यूमेंट्री फिल्म आंदोलन पर उनके गहन, आश्चर्यजनक ढंग से विस्तृत, संकलन तौर पर विविध और हमेशा प्रेरक काम के लिए दिया जा रहा है। एक गंभीर फिल्म इतिहासकार, एक बेहतरीन लेखक के साथ-साथ एक कुशल संपादक और फिल्म निर्माता के रूप में प्रसिद्ध श्री नार्वेकर ने अच्छे सिनेमा एवं ललित कला और विशेष रूप से डॉक्यूमेंट्री फिल्म आंदोलन के उत्थान में महत्वपूर्ण योगदान दिया है। फिल्मों के अतीत, वर्तमान और भविष्य के साथ अपने आजीवन और भावुक जुड़ाव के माध्यम से श्री नार्वेकर ने कई लोगों के दिलों को छुआ है, कई लोगों की आत्मा को झकझोरा है और कई लोगों के मन को अच्छाई, महानता और सौंदर्य की ओर जागृत किया है।
श्री नार्वेकर को 1996 में सिनेमा पर सर्वश्रेष्ठ पुस्तक के लिए राष्ट्रीय पुरस्कार से नवाजा गया। फिल्म इतिहास के प्रति श्री नार्वेकर का ऐसा जुनून रहा कि उन्होंने सिनेमा पर 20 से अधिक पुस्तकों का लेखन और संपादन किया जिसमें ‘मराठी सिनेमा इन रेट्रोस्पेक्ट’ भी शामिल है। ‘मराठी सिनेमा इन रेट्रोस्पेक्ट’ के लिए उन्हें स्वर्ण कमल पुरस्कार से सम्मानित किया गया है। उन्हें फिल्म डिवीजन की ‘द पायनियरिंग स्पिरिट: डॉ. वी. शांताराम’ का निर्देशन करने का श्रेय मिला है, जो महान फिल्म निर्माता की बायोपिक है। उन्होंने विभिन्न विषयों पर कई डॉक्यूमेंट्री का लेखन व निर्देशन भी किया है और उन्होंने सिनेमा पर लेखन के लिए राष्ट्रीय पुरस्कार जूरी सहित कई राष्ट्रीय और अंतर्राष्ट्रीय फिल्म समारोहों की चयन समिति में और जूरी में भी अपनी सेवाएं प्रदान की हैं।
यह जूरी श्री नार्वेकर के लिए इस प्रतिष्ठित पुरस्कार की सिफारिश करते हुए प्रसन्नता और गौरव का अनुभव कर रही है। श्री नार्वेकर को यह पुरस्कार उनके विवेचन नेतृत्व, परामर्श और जीवन भर ललित कला की बेदाग सुंदरता को सम्मानित करने और इस सुंदरता को स्वयं में और एक-दूसरे में देखने, समझने और अपने आप में प्रकट करने के लिए नई दृष्टि देने के लिए दिया जा रहा है।